**О Д Г О В О Р**

на пратеничко прашање од пратеникот Роза Топузова Каревска поставено на 77-та седница на Собранието на Република Македонија одржана

на 5 ноември 2009 година

Проектот бесплатни учебници е еден од најкомплицираните и најсложените проекти што е спроведуван во овој сектор, во Секторот образование.

Прво морам да ве демантирам за една работа што не е точна, а тоа е дека во Печатницата во Кочани се печатат учебници во вредност од 8 милиони евра. Тоа не е точно, бројката е точна 8 милиони, но денари, а не евра.

Постапката е започната, не за кратко време, започната е многу порано, уште од јануари, февруари. Траеле 3-4 месеци спроведена е во согласност со процедурите што се предвидени со Законот за јавни набавки. Станува збор за конзорциум помеѓу Печатницата "Европа 92" и "Просветно дело". Тие имаа доставено најповолна понуда и врз основа на тоа се избрани како најповолен понудувач.

Повторувам, не станува збор за 8 милиони евра, туку за 8 милиони денари.

Втора работа, точно е дека во средните стручни нема литература. Јас сум учел исто така во средно стручно во "Васил Антевски Дрен". И јас кога учев исто така немаше литература. И пред мене немаа литература, за жал и после мене, за жал до ден денеска.

Поради тоа, до крајот на годината ќе објавиме конкурс за изработка на учебници во оваа сфера.

Што се однесува до учебниците за 7-мо одделение, тоа се учебници што сеуште недостасуваат иако и од нив некои се доставени. Учебникот за физика е доставен. Во тек е процедура што ја спроведуваме во рамките на еден проект со Светска банка. Таму постојат процедури. Тие процедури се завршени. Во тек е печатењето на учебниците. Согласно Договорот, во наредните десетина дена треба сите учебници да бидат доставени до наредните општински комисии.